ડોનાલ્ડ ટ્રમ્પે અમેરિકાના રાષ્ટ્રપતિ પદના શપથ લઈ લીધા છે. આ એ ટ્રમ્પ છે જેમણે ૧૯૭૧માં પિતા પાસેથી ૧૪ મિલિયન ડૉલર લઈને બિઝનેસ શરૂ કર્યો હતો. તેમના પિતા તેને લકી સન કહેતા હતા. ૧૯૯૦માં ટ્રમ્પ પર ૯૭.૫ કરોડ ડૉલરનું દેવું હતું. ધંધામાં નુકસાની જવાથી ૩ વાર દેવાળિયા થવા માટે અરજી કરી હતી. રાષ્ટ્રપતિ ટ્રમ્પ અડધીપડધી વાતો કરવા માટે પંકાયેલા છે. એમની ટિપ્પણીઓ, ખાસ કરીને ગુસ્સામાં કરેલાં વિધાનો અસ્પષ્ટ હોય છે, તથ્યો સાથે એનો સંબંધ હોતો નથી અને તે તેમના મૂડ પ્રમાણે બદલાતાં રહે છે. ઉદાહરણ રૂપે, ચૂંટણી પહેલાં એક ન્યૂઝ ચેનલે તમારા સલાહકાર કોણ છે એવો સવાલ પૂછ્યો અને તેના જવાબમાં ટ્રમ્પે કહ્યું હતું કે હું બધું મારી રીતે જ બોલું છું. મારું મગજ સારું ચાલે છે. મારો પહેલો સલાહકાર હું છું. બે દિવસ પછી વોશિંગ્ટન પોસ્ટ અખબારને વિદેશી મામલે પોતાના પાંચ સલાહકારો અંગે ખુલાસો કરી દીધો. એટલે આવી અસ્પષ્ટતા અને વિરોધાભાસોને જોતાં પાક્કું કહી શકાતું નથી કે ટ્રમ્પના રાષ્ટ્રપતિ બનવાથી તેની ભારત સહિત બાકી દુનિયા પર શું અસર થશે.